**Predkladacia správa**

Návrh zákona, ktorým sa ktorým sa mení a dopĺňa zákon č. 251/2012 Z. z. o energetike a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (ďalej len „návrh zákona“) sa predkladá na základe Plánu legislatívnych úloh vlády Slovenskej republiky na mesiace jún až december 2021 a v nadväznosti na zmeny právnych predpisov Európskej únie v oblasti vnútorného trhu s elektrinou (tzv. nový dizajn trhu s elektrinou).

Európska komisia dokončila v roku 2019 schvaľovanie balíka opatrení pod názvom „Čistá energia pre všetkých Európanov (Clean Energy for all Europeans Package)“ (ďalej len „CEP“). CEP nadväzuje na doterajšie ciele únie a implementuje politickú dohodu ku klimatickým cieľom pre rok 2030 z roku 2014. Súčasné znenie zákona č. 251/2012 Z. z. o energetike a o zmene a doplnení niektorých zákonov v znení neskorších predpisov a zákona č. 250/2012 Z. z. o regulácii v sieťových odvetviach v znení neskorších predpisov nevyhovuje novým trendom a požiadavkám vyplývajúcim z európskej legislatívy.

Cieľom návrhu je transpozícia práva Európskej únie, konkrétne smernice Európskeho parlamentu a Rady (EÚ) 2019/944 o spoločných pravidlách pre vnútorný trh s elektrinou a o zmene smernice 2012/27/EÚ, ktoré je potrebné uviesť do novej právnej úpravy zákona č. 251/2012 Z. z., zákona č. 250/2012 Z. z. a zákona č. 455/1991 Z. z.

Návrh zákona nebude predmetom vnútrokomunitárneho pripomienkového konania.

Návrh zákona bol predmetom medzirezortného pripomienkového konania.

Účinnosť návrhu zákona sa navrhuje od 1. októbra 2022. Pre vybrané ustanovenia sa navrhuje skoršia účinnosť od 30. júla 2022.